王之道
送赵仲达
人生邂逅非偶耳，一面岂容轻愠喜。
白首如新倾盖欢，谁解乘閒究斯理。
君家江南我江北，南北相望殆行千里。
惠宠顾我端有由，衰滞不应能致此。
为言前岁在金沙，幽讨穷探遍山水。
论文获与阿逢游，賸馥残膏丐犹子。
是行来赴徐卿召，昨日扁舟方戾止。
阿逢闻是公僧弥，予乃阿逢门下士。
知公閒放今杜门，所舍与公殊密迩。
何妨旦夕侍杖屨，执经仍与诸郎齿。
过从弹指见周星，入室芝兰被遐远。
须知四海皆兄弟，高义似君谁可比。
徐卿报政趣归朝，画鷁高樯舣江涘。
明朝车骑遂东还，有便时时遗双鲤。